നോക്കുകൂലി അവകാശമല്ല: മന്ത്രി പി. രാജീവ് കൊച്ചി: താഴെത്തട്ടിലുള്ള തൊഴിലാളികളെയും ഉദ്യോഗസ്ഥരെയും തൊഴില് നിയമങ്ങള് ലംഘിക്കുന്ന തൊഴിലുടമകളെയും പരിശീലിപ്പിക്കാന് ഇന്സ്റ്റിറ്റ്യൂട്ട് ഓഫ് ലേബര് ആന്ഡ് എംപ്ലോയ്മെന്റ് കിലെ മുന്കൈ എടുക്കണമെന്ന് മന്ത്രി പി.രാജീവ് പറഞ്ഞു. ലേബര് കോഡ് സംബന്ധിച്ച് കിലെ പാലാരിവട്ടം റിനെയില് സംഘടിപ്പിച്ച ശില്പശാലയുടെ രണ്ടാം ദിവസത്തെ പരിപാടി ഉദ്ഘാടനം ചെയ്യുകയായിരുന്നു മന്ത്രി. സംസ്ഥാനത്ത് നോക്കുകൂലിക്ക് എതിരായും മെച്ചപ്പെട്ട ഉല്പാദനക്ഷമതയ്ക്കു വേണ്ടിയും തൊഴിലാളി നേതാക്കള് ഒരുമിക്കുമ്ബോഴും താഴെത്തട്ടില് ചില പ്രശ്നങ്ങള് ഉണ്ടാകുന്നുണ്ട്. നിയമം വഴി മാത്രം അത്തരം പ്രശ്നങ്ങള് പരിഹരിക്കാനാവില്ല. ശക്തമായ ബോധവത്കരണം വേണം. നോക്കുകൂലി അവകാശമാണെന്ന് പറയരുത്. എന്നാല് തൊഴിലാളികളുടെ തൊഴില് സംരക്ഷിക്കുവാനും പുതിയ തൊഴില് അവസരങ്ങള് സൃഷ്ടിക്കുവാനും മെച്ചപ്പെട്ട കൂലി വ്യവസ്ഥയ്ക്കും കേരള സര്ക്കാര് പ്രതിജ്ഞാബദ്ധമാണ്. സ്വകാര്യമേഖലയില് ഉല്പാദനക്ഷമതയുമായി ബന്ധപ്പെട്ട് കരാര് ഉണ്ടാക്കാന് സഹായിക്കുന്ന ട്രേഡ് യൂണിയന് പ്രവര്ത്തകര് പൊതുമേഖലയില് ഇത്തരം സഹകരണം നല്കാത്തത് നിര്ഭാഗ്യകരമാണെന്നും ഈ സ്ഥിതിയില് മാറ്റം വരണമെന്നും മന്ത്രി പറഞ്ഞു. കിലെ ചെയര്മാന് കെ.എന്. ഗോപിനാഥ് അദ്ധ്യക്ഷത വഹിച്ചു. കെ.പി. രാജേന്ദ്രന്, തോമസ് കടവന്, കെ.വി. മധുകുമാര്, വി.ജെ. ജോസഫ്, അഡ്വ. റഹ്മത്തുള്ള, തോമസ് ജോസഫ് എന്നിവര് സംസാരിച്ചു. കിലെ എക്സിക്യൂട്ടീവ് ഡയറക്ടര് സുനില് തോമസ് സ്വാഗതവും കെ. മല്ലിക നന്ദിയും പറഞ്ഞു. രണ്ടുദിവസത്തെ ശില്പശാലയില് തൊഴില് മേഖലയുമായി ബന്ധപ്പെട്ട വിവിധ വിഷയങ്ങളില് സെമിനാറും ചര്ച്ചയും നടത്തി.